
În ultimele clipe ale relaţiei lor, pentru că Han-nah urma să se 
transforme, îi oferi lui Felix un alt fel de amintire. Se aflau pe o plajă, care, 
cel puţin, le era familiară. Dar flora şi fauna din jur păreau total străine: 
copacii se înălţau ca nişte turnuri, cu frunze inmugurite doar în vârf, alţii 
erau incarcati cu obiecte sferice, fructe, probabil nuci, având culori pe care 
Felix nu le mai văzuse, iar animalele zburătoare aveau pene ridicole şi 
ciocuri ascuţite, ciudate. 

Hannah, care de obicei alegea decoruri familiare din trecutul lor 
îndepărtat - cu excepţia acelei perioade abstracte de acum 1082 ani - era 
pe punctul de a-şi pierde controlul. 

- De ce asta? întrebă Felix, plimbându-se alămii de ea prin nisipul 
alb şi cald. Şi de ce această fustă colorată? El ar fi vrut sa se refere si la 
şiragul de flori din jurul gâtului ei, dar nu dorea să o bombardeze cu prea 
multe întrebări în aceste momente dificile. 

Hannah se chinuia să răspundă. 

- As putea să-ţi dau câteva motive plauzibile. Dar ar părea mai 
curând speculaţii, ştiind mai ales ce o să se întâmple. 

Işi deschise un pic sufletul, lucru rar, dar nu fără precedent, iar Felix 
o studie cu atentie. 

- Asa S-ar parea, zise el, fixand-o cu privirea, de parca ar fi putut sa- 
şi întipărească în minte imaginea ei, să păstreze tot ceea ce iubea la ea, 
ca să îndepărteze singurătatea inevitabilă. Condiţii viitoare, presupun. 

Pentru ultima dată, ea s-a apropiat de el, şi au continuat plimbarea 
către valurile înspumate. 

- Nu vreau să se termine, se confesa Hannah. Te invidiez. Tot nu 
pricep cum poţi tu să nu te gândeşti la asta. 

- Nu mă gândesc la ce? 

Ea răspunse cu zâmbetul ei candid, un zâmbet pe care Felix nu 
putea să creadă că alte condiţii viitoare l-ar putea schimba. 

- Nostim, zise ea. Ultimul om din univers şi nu vrea să se gândească 
la ce s-ar putea întâmpla după dispariţia lui. 

- De ce să-mi bat capul? Altceva ar fi dacă te-aş părăsi... 

- Ei bine, eu mă gândesc la asta. Care e inversul timpului unei inimi 
zdobite? 

- După ce te vei transforma, o să-ţi apară chiar în faţa ta. 

Pentru o clipă, valurile le cuprinseră picioarele goale, dar curând 
oceanul se linişti, rămânând doar mici încreţituri la suprafaţă. 

- Cred că se va întâmpla din clipă în clipă. Hannah îşi cobori capul 
pentru a-şi privi picioarele cufundate în nisipul umed, din care ieşeau bule 
de aer, plesnind în jurul lor. Apoi îşi ridică privirea spre Felix. 

- Ce păcat că am atât de puţin timp să-mi amintesc de acest 
moment. Perioada aceea, în care s-a derulat totul cu viteză, fără să ştim 
ce puţin ne-a mai rămas... 

- O să-mi aduc eu aminte pentru tine. Şi când va veni vremea 
mea... 
Se opri brusc, dându-şi seama că deja se întâmplase. Nimic nu se 
schimbase în jurul lui. Plaja lui Hannah era intactă, iar ea însăşi aproape că 
nu se mişcase. Era de aşteptat, chiar necesar. Acesta poate să fi fost 
sfârşitul cauzal al universului lui Hannah, iar legile de conservare ale fizicii 

impuneau o convergenţă instantanee între Hannah din trecut şi străina din 
viitor. 

Schimbările deveneau clare, evidente pentru Felix, deja istoriile 
erau divergente, nu doar pentru că mişcările femeii păreau nenaturale şi 
intermitente, ci şi din cauza felului în care îl privea. 

Nu mai putea vedea dragoste în ochii ei, dar nici privirea unei 
străine. De fapt, Felix îşi imagină că ea aştepta ceva cu nerăbdare. Dar ce 
să aştepte? Deoarece şi această străină din faţa lui se apropia de sfârşitul 
existenţei ei cauzale. în câteva clipe din viitorul ei subiectiv, adică 
momente din trecutul lui Felix, conştiinţa acestei femei va înceta să mai 
existe, odată ce se contopea cu Hannah. Toate amintirile sale şi-ar pierde 
contextul, toată istoria ei ar fi sechestrată într-un viitor necunoscut. Cu 
alte cuvinte, universul acestei femei era pe cale să dispară. 

Femeia îi prinse mâinile într-un fel straniu. 

- Aloha, intona un cuvânt într-o limbă pe care el nu o ştia. Apoi se 
deplasă cu spatele spre plajă, zâmbind pe când dispărea în lumina 
soarelui. 

Zambind? Cu siguranţă că această femeie nu se putea aştepta la 
vreo versiune a vieţii de după moarte. Toţi cei care supravietuisera 
centrului temporal al universului trebuiau să ştie că timpul lor se sfârşise, 
condiţiile cosmologice impuneau aceleaşi simetrii ale universului care 
guvernau întreaga fizică. Atomii artificiali care cuprindeau matricea 
acestei femei ar putea supravieţui, dar lanţul cauzal al vieţii sale era pe 
punctul de a se termina. 

Felix se întoarse brusc şi părăsi plaja, amintin-du-şi de vremurile 
bune de la începuturi. într-o clipă se regăsi odihnindu-se pe pământul 
familiar plin de muşchi, chiar între umbrele vârfului de munte. De abia 
atunci îşi dădu seama că femeia nici nu ştia ce urma să i se întâmple. 
Pentru Felix nu a fost un semn de întrebare prea mare. Prietenii şi 
cunoştinţele sale se transformaseră, pe rând, iar el rămăsese ultimul din 
această specie, poate ultima conştiinţă cu entropie din tot universul. Dar 
din perspectiva temporală a femeii, ea era prima care urma să dispară. 
Poate că nici nu ştia, poate că nu înţelegea. Poate că el ar trebui să-i 
vorbească. Felix îndepărtă acest ultim gând. Hannah dispăruse, iar el 
trebuia să accepte acest lucru. Nu avea acum nevoie de scuze plauzibile 
pentru a interactiona cu dublura ei. Era destul de dificilă interactionarea cu 
oricare dintre ele. Felix petrecuse suficient timp vorbind cu o parte dintre 
aceste dubluri, a cărora limbă primitivă o învățase deja. Dar învățase, de 
asemenea, cât de greu putea fi să aibă şi cea mai simplă conversaţie. Ce-i 
spui unei persoane care deja ştie tot ce îi vei spune de acum înainte, dar 
nu-şi aminteşte nimic din ceea ce ai spus deja? Care e rostul comunicării, 
când prin exprimarea unei idei, tot ce realizezi este să o ştergi din mintea 
celuilalt? Abandonează pierderea aparentă a liberului arbitru, sentimentul 
de a fi manipulat, chiar dacă singurii „manipulatori" sunt legile involuntare 
ale fizicii. Felix jurase cu mult timp în urmă că renunţă la orice alte 
conversații cu persoane din alte spaţii temporale. Asa ca de ce sovaia 
acum? Când găsi un răspuns posibil la această întrebare, îl străfulgera o 
presimţire. Poate că rationa aşa cum făcuse şi Hannah la sfârşit. Dacă era 
aşa, timpul său ar putea fi aproape gata. Niciunul dintre ceilalţi nu i-ar 
spune când era vremea să se transforme, aşa că nici el nu putea fi sigur. 

Dar dacă Aloha i-ar vorbi despre viitorul lui... 

Curând, îşi spuse Felix. Mai întâi avea nevoie de timp ca să jelească. 

Se apropie de femeia de pe plajă. Linia țărmului se schimbase 
oarecum de la ultima sa vizită, pentru că valurile se deplasau în direcţia 
opusă, dar, pe de altă parte, sentimental general era acelaşi. Era mai 
dureros să o vadă decât s-ar fi aşteptat, pentru că încă semăna mult cu 
Hannah. Ochii ei îi căutau plini de jale pe ai lui, ca şi cum i-ar analiza 
rămăşiţele dragostei. 

- Nu ştiu ce să spun, începu el, atent să-şi rostească propoziţiile 
invers, de la coadă la cap, astfel încât ea să poată înţelege. 

- Nu, cred că nu, zise ea cu asprime. Felix clipi. Avea sens ceea ce 
spunea ea, aproape ca şi cum îi răspundea lui, ceea ce ar fi imposibil...Ea 
se lumină la faţă. 

- Aloha! îţi aduci aminte? Felix încuviinţă din cap, apoi se opri. 
Această femeie experimenta cauzalitatea în direcţia opusă, nu ar avea nici 
un rost să-i răspundă. Nici să-i adreseze întrebări. Inversă mintal ordinea 
ultimelor ei propoziţii şi îşi dădu seama că ea nu-i răspunsese lui, ci mai 
degrabă propriei întrebări retorice. 

- Mi-e greu să te vad astfel, zise Felix. Acum ea părea nerabdatoare. 

- Aş vrea să nu mai vorbeşti despre acele lucruri. Nerăbdarea ei îl 
facu să spună ce avea de spus: 

- Uite, nu ştiu dacă ţi-am spus deja, dar e important să ştii ce se 
întâmplă. Desigur că unii dintre oamenii voştri de ştiinţă au observat că 
universul îşi inversează direcţia cauzală. Noi am observat asta cu foarte 
mult timp în urmă, cu mult timp înainte ca prima persoană să se 
transforme. De fapt, Felix era unul dintre primii care au observat 
fenomenul. Matricea care a permis existenţa lor continuă a fost alimentată 
de singura sursă de energie rămasă în univers, adică transformarea 
electronilor şi pozitronilor în două raze energetice gamma. Nu mai erau 
nici protoni izolaţi care să furnizeze energie; în afară de cei fabricati, toţi 
au devenit cu mult timp în urmă po-zitroni şi alti produşi. Dar Felix 
observase că rezerva lor de energie se pierdea mai repede decât 
prevăzuse teoria, imediat devenid clar că universul îi aruncase pe o curbă 
finală. 

- Ne-a luat ceva timp până când ne-am dat seama că lipsea o 
componentă a razei gamma, a durat chiar mai mult până am văzut ce se 
întâmpla. Razele gamma se transformă. în loc să fie dominate de istoria 
lor trecută, ele devin deodată dominate de un lanţ cauzal ce vine din 
direcţia opusă, din viitor. Două raze gamma transformate, împotriva 
oricăror previziuni, se vor ciocni pentru a produce o pereche electron - 
pozitron. Universul începe să se umple iar cu materie, dar cu materie 
transformată, materie cu o direcţie entropică opusă timpului. Apoi 
electronii vor începe să devină antiprotoni. 

Pe măsură ce vorbea, nerăbdarea din privirea ei dispăru încet, iar 
Felix se îndepărtă când realiză că femeia devenise fascinată de toată 
vorbăria lui. 

- Chiar aşa? Emotiile îi colorau fata aşa de repede încât abia putea 
să-şi imagineze ce gândea femeia. 

- Important e faptul că tu nu mai ai mult timp: te vei transforma la 
următoarea noastră întâlnire. Acum ea părea iarăşi calmă. 

- Credeam că vei înceta să mai vii să mă vezi. Felix, surprins, făcu 
un pas în spate. Se hotărâse 

deja ca aceasta să fie ultima dată când mai vorbea cu ea. Prin 
urmare, de ce spusese ea asta? Doar dacă... Mai făcu un pas în spate, apoi 
altul şi. în fine se întoarse şi fugi din zona ei de control. Nu mă voi mai 
întoarce, îşi spuse, în ciuda faptului că universul deja hotărâse contrariul. 

Chestia nostimă despre liberul arbitru, credea Felix, era că 
întotdeauna îşi menţine propria iluzie. Aloha, aşa o numise el, sugerase că 
ei s-au întâlnit de câteva ori în trecutul ei, adică în viitorul lui Felix, aşa că 
el acum ştia ceva despre alegerile pe care la va face în curând. într-un 
univers în care liberul arbitru domină, crearea unui paradox e o simplă 
problemă. Felix trebuia doar să aleagă să nu o revadă pe Aloha şi astfel 
universul devenea inconstant. Râse la ideea ce-i trecu prin cap. De parcă 
el ar putea fi mai puternic decât universul. Nu, se dovedise că anticiparea 
paradoxului e o piatră de temelie a fizicii postmodeme, pentru a explica de 
ce mecanica cuantică funcţionează în acest fel. Oricât încerca, el nu putea 
să forţeze un paradox. Dar nici universul nu-l forţa pe el, manipulându-i 
acţiunile ca unei marionete. Fizica era mai subtilă, iar iluzia liberului 
arbitru era foarte puternică. El ştia că va ajunge într-un final la o decizie 
aparent liberă de a merge să o vadă pe Aloha. Nu putea suferi aceste 
întâlniri de la graniţa spaţiului şi timpului pentru că, într-un ungher al 
minţii, a ştiut întotdeauna că nu va fi cu adevărat o decizie unilaterală, că 
această decizie îi va fi impusă de evenimentele viitoare. Şi asfel 
încăpăţânarea sa îşi spuse cuvântul. Fără liberul arbitru? gândi el. Vom 
mai vedea. Se hotărî să facă în aşa fel încât universul să-l târască în zona 
lui Aloha. Aşa că, în loc de asta, universul i-o aduse pe Aloha. Felix putea 
să o excludă din zona lui, dar era atât de năucit de apariţia ei, fără să mai 
ţinem cont de expresia ei rănită, încât nu se gândi la asta decât când era 
prea târziu. 

- Ce faci ta aici? Auzind asta, expresia lui Aloha se lumină, luă loc 
pe covorul de muşchi şi începu să vorbească. Era o povestire incoerentă, 
aşa îţi imaginezi o poveste în care fiecare gând precede în mod logic pe 
cel dinainte. Dar Aloha picta o imagine a planetei sale natale, a culturii 
sale, a existenţei sale fizice. în ciuda scenei repetate a oceanului, Aloha 
afirmă că nu petrecuse mult din viaţa ei pe plajă, ci îşi duse existenţa sa 
fizică în munţi, la fel ca Hannah, iar asemănările cu Hannah mergeau mult 
mai departe. Amândouă au fost primele din familia lor care s-au 
transformat, amândouă aveau un simţ morbid al umorului şi erau 
matematiciene absolut stălucite. 

Existau şi diferenţe între ele, la urma urmei duseseră vieţi total 
diferite. Dar coincidentele îl făceau să se întrebe cât din Hannah mai 
rămăsese în această femeie. Dacă influenţa lui Aloha putea pătrunde în 
trecut să o facă pe Hannah să producă scena plajei, de ce nu ar putea 
influenţa lui Hannah să pătrundă şi aici? Poate că nu o pierduse, măcar nu 
în întregime. 

Poveştile lui Aloha se terminară înainte ca Felix să fie pregătit, iar 
rugămintea lui de a continua nu ar duce la nimic. Ea se ridică, zâmbind, să 
plece. 

- Cred că e rândul meu, de data aceasta, zise ea. 

- Mi-a plăcut, reuşi el să spună, înainte ca ea să dispară. 

Felix se uită fix la locul unde stătuse ea. 

- Foarte bine, murmură el în gol. La naiba cu liberul arbitru. 

Se întâlniră deseori. Uneori în zona lui, alteori în a ei, dar 
întotdeauna era aceeaşi rutină. Unul din ei vorbea, celălalt pur şi simplu 
asculta. Când era rândul lui, el vorbea despre orice îi venea în cap, sărind 
la nimereală de la copilărie la ultimele zile petrecute cu Hannah şi la toate 
întâmplările cuprinse în tot acest timp. Se pare că lui Aloha îi plăcea în 
special când vorbea despre Hannah, sau poate că el doar încerca să aducă 
vorba de Hannah când Aloha devenea bucuroasă. Separarea cauzei de 
efect era o treabă înşelătoare, la care el efectiv renuntase. 

Aloha rareori vorbea despre viaţa ei recentă, dar era clar că a avut 
şi ea un partener de viaţă. Spre deosebire de Felix şi Hannah, ei nu erau 
ultimii din speta lor, dar dragostea e dragoste, chiar si când timpul e 
inversat. Totuşi, Felix nu a văzut niciodată această persoană, ceea ce 
făcea mai uşor de imaginat că, ori de câte ori Aloha vorbea despre 
partenerul ei, de fapt influenţa lui Hannah ajungea în viitor şi îi spunea lui 
Felix ce simţea pentru el. Chiar dacă uneori Aloha vorbea fără să sugereze 
că această persoană există cu adevărat, comentariile sale întâmplătoare îl 
făceau pe Felix să revină pentru mai multe detalii. 

Într-o zi, când a mers să o vadă pe Aloha, plaja dispăruse. Acum în 
locul ei era un decor montan, primăvăratic, cu piscurile înzăpezite. îi 
înconjurau din toate părţile copaci subţiri, albi, cu frunze mici, ce aveau 
diferite nuanţe de verde sălbatic pe fiecare parte. Aloha părea 
neschimbată, exceptând îmbrăcămintea călduroasă, dar Felix ştia că 
această vizită avea să fie cumva diferită de toate celelalte. După ce il 
văzu, ea zâmbi şi scutură din cap. 

- Cred că, la urma urmei, „Aloha” e un nume potrivit. Felix stătea 
lângă ea pe un trunchi de copac, aşteptând să mai spună ceva, dar ea 
rămăsese liniştită şi gânditoare. Felix nu ajunsese în centrul temporal al 
universului fără să aibă multă răbdare, aşa că aşteptă. în cele din urmă, 
Aloha începu să vorbescă din nou, dar de data aceasta nu era o povestire 
despre trecutul ei îndepărtat. Părea că ceva o făcuse pe această femeie 
să-şi dea frâu liber emoţiilor, iar Felix asculta cu atenţie încordată, năuc. în 
loc să vorbească despre partenerul ei, ea vorbea de dragoste, de pierdere, 
era mai mult decât se aştepta Felix şi curând devenise evident că 
partenerul ei nu mai era. 

- Mi-e atât de dor de el, zise ea, cu vocea tremurândă şi cu ochii în 
lacrimi. Adică, adică, mi-e tare dor de el. Acum plângea, iar Felix putea 
aproape să o vadă pe Hannah în spatele lacrimilor şiroinde. Mi-e dor de 
tine. 

Lui Felix i se tăie răsuflarea. Oare Hannah era cea care îi transmitea 
direct un ultim mesaj din trecut? Aproape instinctiv se îndreptă spre ea, iar 
ea se cuibări şovăielnică la pieptul lui. Se imbratisara strâns o vreme, timp 
în care Felix ştia că acesta era ultimul rămas bun pe care şi-l putea lua 
vreodată. 

Apoi ea se îndepărtă repede de el, chiar prea repede. Felix se simţi 
trădat când se uită în ochii ei umezi, cu toate că aceştia îi răspundeau cu o 
dragoste adevărată. 

- Ştii, tu esti Hannah, rosti el, vorbe pe care le tinuse în sine şi care 
acum îi ieşeau din gură aproape fără să le poată controla. 

- Nu ţi-am spus niciodată, dar de aia,...de aia tot veneam să te văd. 
Când Hannah s-a transformat, ea s-a contopit cu fiinţa ta. Şi am iubit-o 
atât de mult încât nu pot s-o uit. 

Ochii lui Aloha erau acum limpezi. 

- De ce-mi faci una ca asta? întrebă ea. Vocea îi era epuizată, o 
trăsătură pe care el nu o văzuse niciodată la ea. încetează. 

- „„veneai să mă vezi. Ea îl întrerupse înainte de a-şi începe măcar 
propoziţia. 

- Data viitoare nu am să te mai primesc, zise ea. Să nu mai vii aici. 

Dar mă vei primi, gândi Felix. De fapt, ea se va decide curând să 
vină să-l vada în mod regulat. Ceva se schimbase la Aloha azi, ceva ce a 
făcut-o să vrea să-l vadă iarăşi în viitorul ei. Dar ce era? îşi dorea ea ca el 
să-şi imagineze că avea în ea o mică părticică din Hannah? Ea îl privi cu 
răutate: 

- Nu vreau să te mai văd. Nu se ştie din ce motiv, ea nu mai simţi la 
fel. Din respect pentru dorinţa ei, Felix se retrase din zona fetei. 

Următoarea vizită pe care a primit-o nu a fost din partea lui Aloha, 
ci din partea unui grup de oameni din zona opusă timpului său. 

Mai vorbise cu câțiva dintre ei înainte, dar niciodată cu un grup aşa 
mare. Şi, bineînţeles, ei nu ştiau de acele conversații anterioare. Felix îi 
întâlni chiar în afara zonei proprii. Stăteau în grup, urmărindu-l ca pe un 
animal periculos. 

- Ca atunci când vom muri cu toţii, zise un bărbat chel şi îndesat. 

- Imagineaza-ti pur şi simplu ce ştie el, zise un altul. 

- Nu-mi place cum decurge aceasta, spuse singura femeie din grup. 

După alte comentarii lipsite de sens ca acestea, câţiva oameni 
începură să râdă de cel chel, care etala o faţă aspră şi îşi întindea palma 
goală. Felix urmări cum chelului i se materializa în palmă un mic dispozitiv 
pe care îl împinse apoi spre Felix. Acesta, la rândul lui, îl luă precaut, 
observă că avea un difuzor şi un singur buton pe care îl apăsă. 

- Zi „rinocer” şi dă-mi-l înapoi, se auzi în dispozitiv, iar Felix observă 
că ceilalţi se opriseră din râs. Ridică din umeri, repetă cuvântul lipsit de 
sens atât cât a putut de bine, apoi îl puse în mâna chelului. Privirea 
abătută a acestuia era acum înlocuită de scepticism, iar aparatul dispăru 
la fel de repede cum apăruse. 

- Priveşte! zise chelul. Cred că e un escroc. Acum toţi începură să 
vorbească deodată, 

Ingrămădindu-se în jurul lui. 

- Nu e vorba doar de razele gamma. Ce ţi-am tot spus!? 

- Imposibil! 

- S-a întâmplat până la urmă. 

- Ce-i cu tine? 

Felix nu ar fi fost surprins dacă ei ar fi început să-l incite. Cu 
siguranţă că nu-l mai văzuseră până acum, nu interactionasera niciodată 
cu o persoană din timp opus. Dar Aloha nu-l tratase în felul ăsta la ultima 
lor întâlnire şi se vor întâlni din nou. Unde era ea? îi căută pentru ultima 
dată faţa în mulţime înainte de a se retrage în zona lui. 

Timpul său aproape se sfârşise. Felix se gândi la asta şi înainte, iar 
ciudata vizită a celorlalţi îi confirmă adevărul. După aceea, desigur că va 
începe să gândească acţiuni aparent nebuneşti doar ca să poată reveni la 
şinele din viitor. 

Era o problemă spinoasă pentru univers pentru că acesta era forţat 
să fie în concordanţă cu el însuşi. Cu două stări periferice simetrice la 
extremele temporale, una la Big Bang şi alta la Big Crunch, universul era 
un caz clasic de sistem supraconstrâns. Şi asta însemna că universul şi-a 
pierdut multe din gradele sale de libertate, fapt ce fusese întotdeauna 
irelevant pentru Felix, care a schimbat doar detaliile microscopice ale 
stării sale cuantice şi nu imaginea de ansamblu. 

Dar acum era diferit. Acum el se apropia de propriul destin. Hannah 
sustinuse că Felix nu se gândea niciodată la viitorul lui, dar asta era doar o 
exagerare. El ştia că undeva, în viitorul îndepărtat, vreo creatură 
inteligentă din timpul opus va fi găsită pe o planetă orbitând în jurul unei 
stele tot din timpul opus. Acea fiinţă se va transforma, aşa cum s-a 
întâmplat şi cu Felix, şi va ajuta la construirea unei matrici foarte 
asemănătoare cu a lui. Şi acum, pe când ei se apropiau de acelaşi punct 
spaţiu-timp din direcţii temporale opuse, universul era forţat să-i facă să 
se intersecteze. Deciziile luate de unul trebuie să-l afecteze pe celălalt şi 
viceversa. în acest punct, Felix îşi imagină că nu se va mai pune problema 
ca decizia să fie luată doar de unul dintre ei. Destinele lor erau intretesute 
de aceleaşi unde cuantice, iar momentele care au mai rămas din viaţa lui 
vor folosi doar pentru a elibera universul de paradox. 

Aşa că împreună, el şi şinele său, au decis să meargă să o vadă pe 
Aloha. Era un raţionament evident. Pe când Felix îşi imagina câteva motive 
pentru decizia sa - nu vroia să fie singur, îi era dor de Hannah, etc. - în 
sufletul lui ştia că era depăşit de circumstanţele pe care nu le putea 
controla. 

Totuşi, faptul de a merge în vizită la Aloha părea perfect natural, 
potrivit cu percepţia lui obişnuită a liberului arbitru. Aloha nu-l exclu-sese, 
ştia el că nu, cu toate ca ea părea cam deznadajduita la apropierea lui. Eu 
ar trebui să mă simt deznădăjduit, gândi Felix. Lumea mea e pe punctul de 
a se termina. 

- Nici nu ştiu de ce mai vorbim, spuse Aloha, făcându-i semn să vină 
mai aproape. Chiar e ridicol. 

- Mă simt singur. Speram să îmi spui o altă poveste. 

- Nici nu ştii cât e de greu. 

Felix se aşeză tăcut, sperând că ea va mai vorbi pentru a alunga 
liniştea. însă ea începu încet să plângă. 

- Te va supăra ceva, observă Felix cu voce tare, vorbind mai mult 
pentru sine decât pentru Aloha. Şi nu cred că motivul e plecarea mea 
inevitabilă. 


Ken Wharton 


- E un cuvânt care exprimă şi începutul şi sfârşitul unei întâlniri, zise 
ea plângând mai tare ca niciodată. 

- Nu înţeleg, Aloha, zise el numind-o astfel pentru prima oară. Ajută- 
mă să înţeleg. Deja lacrimile se răriseră, Aloha arătând acum mai mult 
distantă decât tristă. 

- Este, spuse ea, este imposibil acest lucru. 

- AS vrea să fie imposibil. Felix scutură din cap. Dar mi-e teamă că 
totul e foarte real. Nu vezi că noi nu vom putea avea niciodată o 
conversaţie? Doar unul din noi trebuie să vorbească, aşa cum am făcut 
până acum. Şi tu trebuie să fii aceea. Nu vreau să-mi petrec ultimele clipe 
vorbind. Tot ce vreau este să fiu la sfârşit cu tine. 

- Te rog, pleacă. Pleacă. Nu pot să sufăr să te văd aşa. Ea se uită 
adânc în ochii lui. 

- Şi eu simt la fel, dar tot vreau să fiu aici. 

- Mă auzi? Te mai ascunzi pe undeva pe acolo? îşi alungă 
neîncrederea. O, dragostea mea! 

Felix simţi o durere virtuală în inimă. Dragoste? Despre ce vorbea 
femeia aceasta? în ultima lor discuţie ea a spus că-i simte lipsa, iar acum 
îşi declara dragostea? Dacă Hannah era cea care vorbea prin Aloha, 
influenţa ei trebuia să devină mai slabă cu timpul, nu mai puternică. Dar 
poate că, la urma urmei, nu era Hannah... Apoi răspunsul parcă îl lovi. 
Aloha spunea aceleaşi lucruri pe care Felix le gândise când Hannah se 
transformase. Şi dacă ea trecea prin aceleaşi emoţii, dacă se gândea la 
Felix ca la iubitul ei..., ei, bine! poate că într-adevăr era. Poate că el urma 
să se transforme în partenerul dispărut al lui Aloha. Felix nu a aflat 
niciodată ce s-a întâmplat cu el, doar că dispăruse. Nu crezuse vreodată că 
dispariţia ar putea fi din vina sa. Hannah ar fi ştiut, gândi el. 

- Nu mă poţi lăsa singură în felul acesta, zise Aloha, aproape 
implorându-l. Nu se poate să pleci. 

Totul era foarte clar. Acum că Aloha trăia propria lui pierdere în sens 
invers, Felix avea cel mai puternic sentiment de deja-vu pe care îl avusese 
vreodată. Şi devenea tot mai puternic, ca şi cum era un personaj într-o 
piesă. 

- Te-am părăsit, spuse el. îmi pare atât de rău. Şi curând tu vei fi... 
Se pierdu în depărtare, cu mintea invalmasita. Din perspectiva lui Aloha, 
ea termina curând prin schimbarea în Hannah, reunind dragostea lor ce 
acoperea universul după acest scurt răgaz nesincronizat. 

Un zâmbet îi traversă faţa când îşi continuă raţionamentul. Da, 
existenţa lui aproape se sfârşise. Dar când se va transforma se va întoarce 
la femeia pe care o iubea. 

Lacrimile lui Aloha dispăruseră şi le luase locul o privire speriată. 

- Te-ai dus, aşa cum am fost avertizaţi? 

Şi de aceea, îşi dădu seama Felix, de aceea Aloha era fericită la 
sfârşit. De aceea zâmbi. Ştia că se vor reuni, într-un fel. Dar de ce a spus 
ea „Aloha", chiar în ultimul moment? Ce însemna? 

- Nu cred, zise ea. Apoi el realiză că deja ea îi răspunse la întrebare. 

- Aloha, răspunse Felix cu lacrimi de bucurie. Aloha. 


Traducere: Mirela Oniciuc 


Aloha 


„Aloha" © 2003 by Ken Wharton. Reprinted by permission of 
the author. 


10 


